ના, ‘ભારતીય’ સ્ટિકર હેઠળની સુંદર/સેક્સી સ્ત્રીની વ્યાખ્યાને કારણે આ અનઍથ્લિટિક કે નોનસ્પોર્ટી લુકનો મહિમા નથી થતો. ખજૂરાહોના શિલ્પ હોય કે મિનિએચર પેઇન્ટિંગ્ઝ, ‘આપણી’ સુંદર/સેક્સીની વ્યાખ્યાનો છેદ તો ‘ત્યાં’ના મનઘડંત ‘ને મનપસંદ આયાતી ખ્યાલ મુજબ ક્યારનો ઊડી ગયો છે. વુમન એમ્પાવરમેન્ટ કે વુમન્સ પાવર, સ્ત્રી અને શક્તિને જોડતી વખતે સ્ત્રીને શિસ્તબદ્ધ રીતે માંસલ કલ્પવામાં આપણને કશું નડવું ના જોઈએ. નવરાત્રીમાં સુપરગર્લ/સુપરવુમન તરીકે સુપરમધરને સલામ કરો તો એમને ખાસ ગર્વ થાય. શક્તિ કોઈ જાતિ-ધર્મની ના હોય. દુર્ગા કે કાલીના શરીરનું એનાટોમિકલી કરેક્ટ ચિત્રાંકન થયું હોય તો માતાજી પ્રત્યે આપણો ભાવ વધુ સક્ષમતાથી ઘૂંટાવો જોઈએ. કોઈ મવાલી કે બારકસ કર્મચારી કે વિદ્યાર્થીને મસ્ક્યુલર સ્ત્રીમાં માતાજીનાં દર્શન ભલે ના થાય, ખુદના શરીરની મર્યાદા નજરે ચઢવી જોઈએ. ‘ત્યાં’નું જોઈને પિલો-ફાઇટ રમીએ એનાં કરતાં પત્ની/પ્રેમિકાનું સશક્ત શરીર જોઈને પિલો ફાઇટ કરવાનું મન થવું જોઈએ. ‘ત્યાં’ની વાત કરીએ તો યુનિ. ઓફ મિસુરી-કેન્સાસ સિટીના એક સંશોધન મુજબ બ્યુટી આઇડિઅલ્સ બદલાયા છે, મિસ યુએસની સ્પર્ધામાં ભાગ લેનાર સ્ત્રીઓ વધુ ને વધુ મસ્ક્યુલર થતી જાય છે. બાકી અહીં, પુરુષો માટે જેમ મરદ શબ્દ ઘણા ઘણાને વિચિત્ર તેમ જ બોગસ લાગે છે તેમ સ્ત્રીઓ માટે બૈરું શબ્દ ઘણા ઘણાને અયોગ્ય લાગે છે. બિનહિન્દીભાષી કે પસંદગીની જ બોલીના શબ્દ અપનાવતા શહેરી એનઆરજી મનુષ્યોને પૂછવાનું કે બાયલી શબ્દ કેમ ચલણમાં નથી? સ્ત્રી અપને આપ મેં ચંડી છે અને સ્ત્રીએ એ યાદ રાખીને સાથે યાદ કરવાનું છે કે એ અર્ધનરેશ્વરી છે.